text: Eesti jalgpallikoondise ründaja Sergei Zenjov pidi laupäevases Ukraina liiga kohtumises Kiievi Dinamoga juba 17. minutil pingile tulema, kuna tegi viga samale põlvele, mida tal on juba kaks korda opereeritud. «Toimus kokkupõrge ja väljak oli libe ning niimoodi ma viga saingi. Midagi tõsist õnneks ei ole. Põlve juba uuriti ka ja selgus, et venitasin põlvesidemeid,» lausus Zenjov. «Alguses ikka ehmatas ja mõtlesin, et nüüd on juba kolmas kord.» Mõneks päevaks peab Zenjov aja maha võtma, kuid seitsme kuni kümne päeva pärast on loodetavasti kõik taas parimas korras. «Paar päeva võtan rahulikult ja siis vaatan, kuidas edasi minna,» lisas ründaja.